Keppnin hundsuð vegna dauðadóms
Ungfrú Sviss ákvað um síðustu helgi að hundsa fegurðarkeppnina Ungfrú heimur, sem haldin verður í Nígeríu í nóvember. Með því vill hún mótmæla því, að nígerísk kona var dæmd til dauða fyrir að eiga barn utan hjónabands.
Fjölgar þeim nú dag frá degi fegurðardrottningunum, sem ætla ekki að mæta til keppninnar, og er hart lagt að skipuleggjendum hennar að finna henni annan vettvang.
"Mér finnst sem það jafngilti stuðningi við þessa villimennsku, færi ég til Nígeríu," sagði Nadine Vinzens, svissneska fegurðardrottningin, þegar hún ákvað að gera það sama og stöllur hennar í Belgíu, Frakklandi, Fílabeinsströndinni, Kenýa og Noregi en auk þess eru fegurðardrottningarnar í Hollandi, Þýskalandi, Finnlandi, Póllandi og Togo að hugsa sinn gang.
Konurnar eru að mótmæla því, að íslamskur dómstóll í Norður-Nígeríu dæmdi þrítuga konu, Aminu Lawal, til dauða fyrir að eiga barn utan hjónabands. Verður hún grýtt til bana þegar barnið hefur verið vanið af brjósti.
Keppnin í ár verður í Nígeríu vegna þess, að í fyrra varð nígeríski keppandinn, Agbani Darego, fyrst afrískra kvenna til að vinna titilinn Ungfrú heimur. Sophia Hedmark, Ungfrú Svíþjóð, hefur ákveðið að taka þátt í keppninni og nota um leið tækifærið til að mótmæla kvenfyrirlitningu og ómannúðlegum refsingum múslima. Það kann þó að vera varasamt fyrir hana því að róttæk múslimasamtök hafa haft í hótunum við væntanlega þátttakendur.
Áhyggjur í Nígeríu Stjórnvöld í Nígeríu hafa áhyggjur af því, að keppnin verði flutt til annars lands, og hefur Dubem Onyia, utanríkisráðherra landsins, reynt að sannfæra keppendur um, að fyllsta öryggis verði gætt. Þá minnir hann á, að mál Aminu Lawal eigi eftir að fara fyrir æðra dómstig og útilokar, að dómurinn yfir henni muni standa.
Sydney. AFP.
Ungfrú Sviss ákvað um síðustu helgi að hundsa fegurðarkeppnina Ungfrú heimur, sem haldin verður í Nígeríu í nóvember.
Með því vill hún mótmæla því, að nígerísk kona var dæmd til dauða fyrir að eiga barn utan hjónabands.
Fjölgar þeim nú dag frá degi fegurðardrottningunum, sem ætla ekki að mæta til keppninnar, og er hart lagt að skipuleggjendum hennar að finna henni annan vettvang.
Áhyggjur í Nígeríu Stjórnvöld í Nígeríu hafa áhyggjur af því, að keppnin verði flutt til annars lands, og hefur utanríkisráðherra landsins reynt að sannfæra keppendur um, að fyllsta öryggis verði gætt.